Document ID: /roh_data/filtered/fineweb-2-filterrobots_roh.jsonl.gz/41450

En valladas situadas pli autas n'è la primavaira anc betg arrivada cumplainamain, uschia ch'ins sto avair anc in zic pazienza cun plantar rauba. Là pon ins far urden en iert, tagliar plantas ch'ins n'ha betg taglià l'atun e preparar tut per cura ch'igl è uschè lunsch.
Cura che la naiv è lura davent san ins plantar las emprimas flurs da primavaira, sco chalamandrins, narcissas, violas e dapli.
Sch'ins abita en regiuns pli bassas san ins gia cumenzar a metter en implants da flurs da primavaira, implants da salata ed era ervas. Era per trair sez plantinas è uss in bun mument.